# Esty Quesada

Esty Quesada (Barakaldo, 30 de juliol de 1994), també coneguda com a Soy una pringada, és una youtuber, creadora de continguts, discjòquei, actriu i directora basca.
Va saltar a la fama pels seus vídeos trencadors i irreverents a la plataforma audiovisual YouTube, cosa que li va permetre dirigir i protagonitzar la seva pròpia sèrie de televisió (Looser, d'Atresmedia), participar en papers secundaris d'actriu en produccions de cinema i televisió com ara La Llamada, Paquita Salas i Vota Juan, i protagonitzar amb Núria Roca dues temporades del programa de TNT Road Trip. També ha fet de discjòquei esporàdicament a sala Pop Bar de Razzmatazz, a Barcelona.

## Biografia
### Infantesa

Esty Quesada va créixer al barri de Gurutzeta/Cruces de Barakaldo, a la província històrica de Biscaia. Segons les seves pròpies paraules, es va criar en una família desestructurada. El seu pare va morir quan ella era petita i vivia amb les seves dues germanes i la seva mare, la qual no s'ocupava de les filles i sovint posava per davant els seus capritxos materials a l'alimentació o les cures bàsiques de les criatures al seu càrrec. També tenien problemes de deutes. Quesada també ha afirmat que va patir abusos sexuals per part de la seva àvia materna, tot i que no en va ser conscient fins que va assistir a teràpia psicològica ja d'adulta.
Tots aquests traumes, sumats al bullying que rebia a l'escola pel seu mutisme selectiu i pel seu sobrepès, van anar marcant la jove Esty, que va començar a autolesionar-se i a tenir pensaments suïcides des de petita.

### YouTube

L'any 2015, Esty Quesada va començar a penjar vídeos a YouTube per distreure's dels problemes. Als vídeos del seu canal, que va anomenar Soy una pringada, parla de temes relacionats amb el món LGBT, el maquillatge, la televisió, el cinema, internet i les seves experiències personals, des d'una perspectiva pessimista, humorística, irònica i irreverent. Actualment continua penjant vídeos, però de manera esporàdica.
Molts dels seus vídeos s'han fet virals més enllà dels seus seguidors i han estat polèmics per la seva faceta de hater, entre els quals destaquen el de Carlota Corredera, gorda traicionera, en què critica la presentadora de Telecinco Carlota Corredera, i el de Odio a los hetero, en què parodia i critica el comportament masclista dels homes cis-heterosexuals.

### Trajectòria professional

Gràcies a la fama aconseguida amb el seu canal a YouTube i a les seves xarxes socials en general, Quesada va fer el salt a la televisió amb Snacks de tele, un programa de Cuatro cancel·lat després de la cinquena emissió.
Tanmateix, això no va impedir que el personatge continués creixent i es convertís en un fenomen de masses. Va ser llavors que va començar a sortir en pel·lícules i sèries de televisió. Va formar part de l'elenc de La llamada, pel·lícula musical de 2017 dirigida per Javier Calvo i Javier Ambrossi, interpretant el paper secundari de Marta. A més, aquell mateix any va formar part de la ficció de Playz Colegas.
El 2018 Atresmedia li va permetre dirigir i escriure la seva pròpia sèrie, Looser, emesa a la plataforma en línia Atresplayer (llavors anomenada Flooxer) i produïda per Javier Calvo i Javier Ambrossi, entre d'altres.
El 2019 es va anunciar el seu fitxatge per la sèrie de TNT Espanya Vota Juan, protagonitzada per Javier Cámara i María Pujalte, en què interpreta el paper d'Eva Carrasco. El 2020 va continuar interpretant el mateix personatge a l'spin-off de l'anterior anomenat Vamos Juan.
El 2020 va protagonitzar, amb Núria Roca, el docu-reality de TNT Road Trip, en què totes dues fan un viatge en furgoneta des de Miami a Nova York. Després de la bona rebuda, aquell mateix any van començar a gravar una segona temporada, aquest cop per Espanya i amb Carmina Barrios com a nova companya de viatge.
Ha escrit dos llibres: Freak el 2017 i Las cosas que me salvaron la vida el 2018 amb l'editorial Hidroavión i amb l'editorial Plan B, respectivament i, des de 2020, té el seu propi pòdcast anomenat Club de fans de Shrek.

## Filmografia
### Cinema

| Any | Títol | Rol | Director | Notes |
| 2017 | La llamada | Marta | Javier Calvo i Javier Ambrossi | Paper secundari |

### Sèries

| Any | Títol | Rol | Canal | Notes |
| 2017-2018 | Colegas | Soy una pringada | Playz | Elenc recurrent; 6 episodis |
| 2018 | Looser | Pringada | Flooxer | Elenc principal; 6 episodis |
| 2018 | Capítulo 0 | Darkness | #0 | Episodi: «Tertulianos» |
| 2018 - 2019 | Paquita Salas | Cambrera / Youtuber | Netflix | 2 episodis |
| 2019 | Vota Juan | Eva Carrasco | TNT Espanya | Elenc recurrent; 6 episodis |
| 2019 | Terror y feria | Netejadora | Flooxer | Episodi: «Marifé» |
| 2020 | Válidas | Esty | Youtube | Episodi: «¡Somos lesbianas!» |
| 2020 | Veneno | Fan de Take That | Atresplayer Premium | Episodi: «La noche que cruzamos el Mississippi» |
| 2020 | Vamos Juan | Eva Carrasco | TNT | Elenc principal; 6 episodis |

### Programes
#### Com a fixa

| Any | Títol | Canal | Notes |
| 2017 | Snacks de tele | Cuatro | Presentadora |
| 2020 - actualitat | Road Trip | TNT | Protagonista del docu-reality |

#### Com a convidada

| Any | Títol | Canal | Notes |
| 2017 | Chester in love | Cuatro | 1 programa |
| 2017 | Convénzeme | Be Mad | 1 programa |
| 2017 | Dani&amp;Flo | Cuatro | 1 programa |
| 2018 | Alaska y Mario | Paramount Network | 1 programa |
| 2019 | Quan arribin els marcians | TV3 | 1 programa |
| 2019 | Retratos con alma | La 1 | 1 programa |
| 2020 | Dar cera, pulir 0 | #0 | 1 programa |
| 2020 | No pot ser! | TV3 | 1 programa |
| 2020 | Alguna pregunta més? | TV3 | 1 programa |

## Obres

* Quesada, Esty. Freak. Ediciones Hidroavión, 2017. ISBN 9788494782800.
* Quesada, Esty. Las cosas que me salvaron la vida. Plan B, 2018. ISBN 9788417001551.

## Referències

* ↑ «Quién es 'Soy una Pringada', el fenómeno 'contrayoutuber' llega a Málaga» (en castellà). Diario Sur. [Consulta: 21 abril 2020].
* ↑ «¿Quién es Esty Quesada?» (en castellà). Las Provincias. [Consulta: 21 abril 2020].
* ↑ «Así fue la pinchada ‘freak’ de Soyunapringada y DJ Algar» (en castellà), 12-03-2018. [Consulta: 16 gener 2021].
* ↑ «Club de fans de Shrek #4: Madres» (en castellà). Subterfuge radio. [Consulta: 16 gener 2021].
* ↑ «Esty Quesada también padeció el trastorno de Raj, el 'mutismo selectivo'» (en castellà), 23-05-2019. [Consulta: 16 gener 2021].
* ↑ «Soy una Pringada: "Puigdemont es lo más, es muy guay hacer cosas ilegales"» (en castellà), 16-05-2018. [Consulta: 16 gener 2021].
* ↑ «Soy una Pringada: su guerra contra Carlota Corredera, Leticia Dolera... y un fan sorpresa» (en castellà), 14-01-2020. [Consulta: 16 gener 2021].
* ↑ «Así es 'Soy una Pringada', la 'youtuber' que llamó "traicionera" a Carlota Corredera y fulminó a Torbe en un día» (en espanyol europeu), 02-06-2017. [Consulta: 16 gener 2021].
* ↑ «'Snacks De Tele' se refuerza para intentar hacerse un hueco en Cuatro» (en castellà). El Televisero. [Consulta: 21 abril 2020].
* ↑ «El fenómeno "soy una pringada" ahora también en papel» (en castellà). Ivoox. [Consulta: 21 abril 2020].
* ↑ «El tráiler de 'La Llamada' desvela el cameo de 'Soy una Pringada', irreconocible sin maquillaje» (en castellà). Ecoteuve. [Consulta: 21 abril 2020].
* ↑ «Soy una Pringada, nuevo fichaje para la webserie 'Colegas'» (en castellà). Formula TV. [Consulta: 21 abril 2020].
* ↑ «'Looser': Flooxer estrenará la serie de Soy Una Pringada el 17 de mayo» (en castellà). Formula TV. [Consulta: 21 abril 2020].
* ↑ «TNT estrena la comedia política ‘Vota Juan’ este viernes». La Vanguardia, 25-01-2019. [Consulta: 21 abril 2020].
* ↑ «'Vamos Juan' ya tiene fecha de estreno en TNT» (en castellà). eCartelera. [Consulta: 21 abril 2020].
* ↑ «Nuria Roca se va de viaje con Esty Quesada en «Road Trip»» (en castellà). ABC. [Consulta: 21 abril 2020].
* ↑ EFE. «Carmina Barrios se une a la segunda entrega de 'Road Trip'» (en castellà), 11-09-2020. [Consulta: 16 gener 2021].
* ↑ «La estrella de YouTube conocida como Soy una Pringada, ha presentado su segundo libro “Las cosas que me salvaron la vida”» (en castellà). La Vanguardia. [Consulta: 21 abril 2020].
* ↑ «Club de fans de Shrek» (en castellà). [Consulta: 16 gener 2021].